ЩэшIэ Аслъан: Цызэдахэ фэмыгъэбылъырэр »\nЩэшIэ Аслъан: Цызэдахэ фэмыгъэбылъырэр\nГъэ къэс а Цызэдахэ яунагъокIэ дэшхо, дэжъый, шхъомч, нэмыкI IэшIу-IушIухэр аугъои. Чъыг гъурбэу зэрысхэм изы ашIышъ, чъыIэ зыхъукIэ, акIэ бырацэхэр къящэкIыгъэу мэчъыех, тIэкIу къэфабэмэ, ягъомылэхэм яцэгъухэзэ, гъурбым къеплъых.\nНэшэнэ гъэшIэгъон Цызэдахэ хэлъ. Яунэ илъыр афэхъущт пэтзэ, гъэм шыпэ зыхъухэкIэ, бэкIае Iэгъо-блэгъум щычIетIэ. Загъорэ дэд ахэмэ алъыхъужьэу къызежьэрэр. КIыр кIыхьэу, чъыIэу къызхэкIыкIэ ары.\nБэрэ рехьылIэ чIитIагъэр ымыгъотыжьэу. Ащ пае хьэкIэ-къуакIэхэу игъунэгъухэм Цызэдахэ щыгъупшалэу, иакъыл кIакоу къашIошIы, ау акъылыр арэп зэлъытыгъэр, гъунэгъу зыкъыфэзышIыгъэ Къор ары. ЧIетIэфэ дыргъ-дыргъ ригъаIоу нэбгъунджыкIэ къыфычIэплъызэ шхэу, етIанэ чъыг чIэгъхэр зибзэихьахэкIэ, мыдрэхэр къычIихыхэу, Iэгъо-блэгъур пэкIэ зэхитIыхьэу хэт. Зыгорэ бгъотыжына ащ ыуж?! Ари ищырхэр игъусэмэ?!\nГъатхэр къызысыкIэ – Цызэдахэп – Къом ымыгъотыгъэхэр къэлъагъо: чъыг цIыкIу шъхьэпэ шхъуантIэхэу. Ахэр зилъэгъукIэ, Цызэдахэ дунаир фэмыхъужьэу мэгушIо! Исабыйхэу шIокIодыгъагъэхэр ыгъотыжьыгъэхэ фэд. Ау ахэми Къор аблэкIырэп, зилъэгъухэкIэ, ятIэ.\n«Мырыба, сигуагу, угу нахь зыфэузынэу ахэтыр», – ыIорэм фэдэу дэплъыезэ, рекIыкIых.\nЗырыз дэд къанэрэр. Шхъомчыр нэмыIэмэ, щымыIахэ ышIыгъ пIоми хъущт. ШъушIошъ мыхъурэмэ, шъухахь зэ ямэз.\nГъунэгъу дэгъухэп Цызэдахэ иIэхэр. Къолэжъ закъори екъуба! ГъукIэ утэшъуагъэ горэм фишIыгъэм фэдэ ыпэ рытыгъонэу Цызэдахэ иунэ къырещае. Имысхэмэ, ыгъотырэр зэкIэ рехы. Ау Цызэдахи ишъхьагъуси исхэу къырагъэIэбэна? Езэонхэба? Ренэу езаох, ренэу текIох, ау утекIуагъэкIи зи къикIырэп, игъусэхэр бэ мэхъух.\n– Къахь, къарых, къырахы, – аIозэ, джыри къэбыбыжьых. Янасып Къом ытхъугъэм хэсынхэр зэрякIасэр нахь, унагъом щыIакIэ иIэжьыщтыгъэп.\nАдрэ гъунэгъумэ уязэгъын фэдэу Цызэдахэ ахэплъэ. Ау шIотхьамыкIагъор – чIыпIэу зыщыпсэухэрэр ахэми агъэдэхэнэу ашIэрэп. АмыгъэIаеми, ащ пае ыгу афыхэкIы. Загъорэ яушъыи фэдэу ареIо:\n– Сэ чIыпIэу сызщыпсэурэр згъэкIэрэкIэныр сикIас. Дэгъуба аущтэу упсэуныр?\nЗыфиIорэм къикIырэр къамыубытэу, идэхагъэ рэкъэи ашIошIы:\n– Адэ ары, о дунаир къэогъэдахэ. Ощ нахь дахэ щыIэп, – щхыпцIыхэзэ, раIожьы.\n«Мы делэ цIыкIум сыда шъхьэкуцIыр зыкIигъэпIонкIырэр»? – зэреIожьы Къоми. – Сыда мыщ нахь мыхъурэми фэмыгъотырэр? Сыдэущтэу чIыпIэр къэбгъэдэхэна, дахэ улъыхъузэ, отIэ зэпытымэ? Сэ зыдэсшIэжьырэ закъор – сыздэщымыIэм щынахьышIу, сыздакIорэр сэгъэдэи. Адэ, чIыпIэ дэгъу згъотыгъэу, чIыпIэ дэим сыщытIэна?»\nДыргъ-дыргъ ригъэIощтмэ ары нахь, ишъыпкъэу зегупшысэкIи, зы гущыIэ ыжэ къыдигъэзырэп. Адэ арыба? – морэу лъагэу уашъхьагъ тесым сыдэущтэу тэрэз-тэрэзэу зыфэбгъэзэна? Къины. ЕтIани сыд пае гуригъэIона, мафэ къэс, мэфэ реным регъэлъэгъуба узэрэпсэущтыр.\nЕжь Цызэдахи игъунэгъухэм зафегъазэми, анахьэу игупшысэ зыгуригъэIон ыгу хэлъыр Къор ары. Къолэжъхэри ащ дыхэтых шъхьаем, ахэр ащ фэдизэу шIоIофыжьхэп. Шъыпкъэ, гъунэгъухэми ащымыгугъун ылъэкIырэп: зыгорэкIэ чъыг хэтэ шIэнкIэ къыздеIэн къахэкIымэ еIо. Ары шъхьаем, Цызэдахэ лъыплъэзэ, Хьэ закъом къупшъхьэ горэ чIимытIэмэ, зи узгъэгугъэн къахэкIырэп. Ау ари чъыг гъэтIысхьакIэ хъунэп…\nДжащ фэдэу зы лъэхъанэ горэм Цызэдахэ ыгу кIодыгъэу ежьыррэ инысэгъурэ яунагъохэмкIэ чIыпIэ нахь дэгъу агъотыщтымэ аIуи, ежьэгъагъэх. Къохэм, ахэмэ ягъусэ къолэжъхэм аущтэу ашIыба, сыда мыдрэхэри зыкIемыплъыщтхэр?\nМэзым хэкIыхи, шъофыр зэпачыгъ, шъофыр заухым, къушъхьэм дэкIуаехи къехыжьыгъэх, псыхъошхом IукIэхи ащи исыкIыгъэх, ащ ыуж пшъыгъэхэу чъыгаем, ычIэгъ къыщыуцугъэх. ТIэкIу загъэпсэфи, заплъыхьагъ.\nЧIыпIэ дэгъу дэдагъэп, ау, къызэрэрадзагъэмкIэ, уегугъумэ, ари зыфэдэ къэмыхъугъэ пшIын плъэкIыщт. Сыдэу щытми, агъэнэфэгъэ чъыгым унэ щагъэпсыгъ, шIункI зэхъум, чъежьыгъэх.\nПчэдыжьым къэущыжьыгъо имыфэхэзэ зеплъыхыхэм, я Къо нэIуасэ «дыргъ-дыргъ» ыIоу чъыг лъапсэхэр етIышъ псынжъым хэт.\n– Хъунэп мыр, – аIуи, джыри ежьэхи, бэкIаерэ кIуагъэх.\nЯтIонэрэ пчэдыжьым Къолэжъ куо макъэм къыгъэущыгъэх. Къори апэмычыжьэу темэным хэлъэу алъэгъугъ.\nДжаущтэу а гъэм къакIухьагъэр бэ, ау бжыхьэр къимыхьапэзэ, яунэжъмэ якIужьынхэу хъугъэ.\n… Сэ ахэмэ сахэтыгъ шъхьаем, сишIуагъэ язгъэкIын слъэкIыгъэп.\n– ЗыгорэкIэ, – гущыIэм пае, ясIуагъ, – шъуфаемэ, цызэ щэрэхъ шъурагъэтIысхьанэу сялъэIун. Сыд пае шъухэтын мыщ фэдиз къин?\nЗэхамыхыгъэ фэдэу зашIыгъ нахь, зи къаIожьыгъэп. Яппэсыщтыри пшIэнэп.\nШъори, Тхьам пае, шъуахахь, нэмыкI горэ къафэшъуугупшысынкIи хъун…\nОпубликовал administrator, 8-09-2010, 19:32. Просмотров: 2347\n– ЩэшIэ Аслъан: Хэта зикIасэр пыжъ цIыкIур?\n– ЩэшIэ Аслъан: Кимэ икъэщэн закъу (Iотэжь)\n– ЩэшIэ Аслъан: «ПIырагу» (Iотэжь)\n– ЩэшIэ Аслъан: ЛъэкIэу щыIэмэ анахь лъэш (къэшIын)